dr. sc. Filip Hameršak

Leksikografski zavod Miroslav Krleža

Frankopanska 26, Zagreb

VATRENO KRŠTENJE – IZMEĐU PREDODŽBI I ZBILJE

Prema uobičajenom objašnjenju, pojam vatrenoga krštenja potječe iz *Evanđelja po Mateju*, a u značenju prvoga borbenog iskustva u širu je europsku uporabu ušao početkom XIX. stoljeća. Kao takav, može se primijeniti na osobnoj razini, ali i na razini pojedinih oružanih snaga, ponajviše usporedbom stanovitih prethodnih očekivanja s onim što se na bojištu doista događa.

U ovom kratkom pregledu zanimat će nas u prvom redu ta individualna perspektiva, a onoj sistemskoj posvetit ćemo tek nužnu pozornost. U skladu s tim, oslonit ćemo se pretežno na autobiografske iskaze sudionika, donekle tek na fikcionalnu i promidžbenu literaturu te na službene izvore, uzimajući kao mjerodavne i one prikaze u kojima sam pojam vatrenoga krštenja nije prisutan.

Govorimo li o šoku, ključni su dakako bili prvi ratni tjedni, no veliki broj vojnika svoja će krštenja prolaziti sve do studenoga 1918., ovisno o ritmu kojim su završavali svoju izobrazbu. Njihova prethodna očekivanja bit će, naravno, realističnija, ali kolanje obavijesti znalo je biti usporeno – primjerice, čak u veljači 1915. Ličanin Marko Orešković, kasniji narodni heroj, u rat je, kaže, otišao kao da ide na neku prijatnu zabavu.

Kao što se zna, početak rata velika je većina postrojba iz hrvatskih krajeva provela na srpskom bojištu, u sastavu 5., 6. i dijelom 2. austro-ugarske vojske. Slika kojom raspolažemo bila bi potpunija, da u mnogim publiciranim sjećanjima upravo ta faza nije izostavljena. U ovom trenutku dostupni su nam prikazi sa savske te sa sjevernoga dijela drinske bojišnice, uključivši borbe oko Šapca, za Gučevo te kasniji prodor prema Valjevu odnosno Aranđelovcu. Riječ je o zapisima nižih časnika i ponekoga dočasnika zagrebačke 25. i karlovačke 26. domobranske pješačke pukovnije, otočke 79. pješačke pukovnije, novosadske 6. pješačke pukovnije, tuzlanske 3. bosansko-hercegovačke pukovnije te 104. pučko-ustaške brigade, 11. hodne domobranske pukovnije, 13. pukovnije poljskih haubica i 6. domobranske pukovnije poljskih topova, sve četiri sa sjedištem u Zagrebu. Tomu valja dodati ratni dnevnik bjelovarske 16. pješačke pukovnije te zapise generala Stjepana Sarkotića, zapovjednika 42. domobranske divizije, i one generala Maksimilijana Čičerića, načelnika stožera 5. vojske.

Kako se vidi, u izvorima je najzastupljenija 42. domobranska, manje pak 36. pješačka divizija, odnosno njihov XIII. vojni zbor, nikako XV. i XVI. Autori većine zapisa bili su časnici, tek nekolicine dočasnici, obični vojnici baš nijednoga, što je razumljivo s obzirom na još raširenu nepismenost, ali za istraživača veliki izazov.

Prethodni izlagači već su iznijeli glavne razloge početnih austro-ugarskih neuspjeha pa ću se zadržati tek na onima, koji su običnim vojnicima, dočasnicima i nižim časnicima morali najviše značiti. Što se tiče borbenoga duha, možemo raspravljati o razlikama između sela i grada, kao i o ukupnom omjeru, no za područje Hrvatske i Slavonije može se ustvrditi da je većina prvotno mobiliziranih vojnika vjerovala da odlazi u pravedan, kratak i pobjednički rat, u kojem će ispuniti svoju dužnost prema vladaru, djelomice i prema hrvatskom narodu. Broj suzdržanih pa i nesklonih ne treba nipošto podcijeniti, no bilo je to u prvom redu pitanje časti a ne interesa, iako ni posljednju kategoriju nije zanemariti, imajući na umu moguće sankcije.

Naime, motivacijski sklop borca obično se sastoji od više čimbenika, čiji udio varira ovisno o mjestu, vremenu i osobnosti. Primjerice, slavonski Srbin Jovan Korda mrzio je Monarhiju, ali o predaji Rusima razmišljao je kao o kukavičkom činu. Unatoč svoj propagandi, podređeni Vladka Mačeka odbio je ustrijeliti srpskog vojnika koji je na drugoj obali Save grabio vodu: “Gospon zastavnik, a morti ima i on četvero dece kak i ja”?

Izvorišta mirnodopskih predodžbi većine vojnika zacijelo je najbolje strukturirao razočarani Petar Grgec, u svojim sjećanjima pisanima u 3. licu: “[Grga Mikulin] Prekoravao je sam sebe, što je nekada čitao tako rado pripovijesti o ratu. Prve su njegove predodžbe o svjetskoj slavi i veličini bile spojene s prolijevanjem krvi i tjelesnom snagom. U trećem i četvrtom razredu pučke škole pohlepno je gutao Kačića [...] i zbornike narodnih pjesama. Kao desetgodišnji dječak sanjario je o svijetlom oružju i vilama, o ljutim bitkama i gizdavim krvavim svatovima. U srednjoj je školi učio povjesnicu, iz koje su se uzdizali najviše likovi ratnika Hanibala, Scipiona, Aleksandra, Cezara, princa Eugena Savojskoga, Napoleona. Krvavi prizori iz Ilijade, Odiseje i Enejide, zatim iz bezbrojnih sredovječnih i modernih eposa i romana odgajali su i u njegovoj duši jednostrano procjenjivanje i precjenjivanje rata.”

Kako se vidi, čak ni na popisu toga katoličkoga intelektualca nema autora poput Stendhala i Tolstoja, čija djela noviji vojnopovijesni autori cijene kao pionirske rekonstrukcije onoga što se na bojnom polju zapravo zbiva. Romantična slika rata pretegla je, čini se, i nad učinkom sjetna pjevušenja Grgecova djeda, veterana talijanskih ratova: “Teška puška i patrontaš! // Kada hoću kruha jesti, // A ja moram u krv sjesti.”

Kako bilo, u sličnom je duhu bio pisan i domobranski vježbovnik za pješaštvo iz 1901. godine: “Neprijateljska vatra i druge okolnosti prinudit će često već na veće daljine od protivnika, da se priedje u rojnu prugu. Uspjehu je glavni preduvjet u tom, da je rojna pruga kadra pored neprijateljskog odpora i ne pazeći na gubitke *bez ustavka i u redu* približiti se neprijatelju do one daljine, s koje se može s razlogom nadati uspjehu vlastite vatre.” Takve se rojne pruge mogu uočiti na priličnom broju fotografija snimljenih 1914., 1915. pa i 1916. Problem, očito, nastupa ako se na protivničkoj strani ne nalazi ista takva gusto postrojena rojna pruga, već rovovski jarci ili rastresito zaklonjeni strijelci, odnosno strojnice i brzometno topništvo, pri čem se vlastitim topništvom i strojnicama ne koristi u dovoljnoj mjeri. Prema raznim izvorima, tako je bilo i u prvim susretima s iskusnijim srpskim snagama.

Isto izdanje *Vježbovnika* predviđalo je kopanje zaklona, citiram, “gdje to traži bojna svrha bilo u navali bilo u obrani”, no i to se u prvi mah doživljavalo kao sramota – prema sjećanjima Branimira Kneževića, bodljikava žica uporabljena je već u kolovozu oko Šapca, ali rovove se sustavno stalo uređivati tek u listopadu, na Gučevu.

Iz perspektive desetnika Stanka Tomašića, ofenzivna dogma imala je ovakve posljedice: “Vidim, a ne razumijem. Kroz vrisak i jauk lijevo od nas trči hrpa ljudi na strojne puške. Oko nogu im pleše tanad i diže oblak prašine. Taneta ih kose o pojasu, i kako je koji pogodjen, uhvati se obim rukama za pojas, rukne, i smota se naglavce.”

Živopisni Grgo Turkalj bio je u svojoj osudi znatno radikalniji: “Jesi li vidio kako pijana raja napravi juriš? Jurišala kao muha bez glave. Neki i prije zapovjedi potrčaše prema srpskim šancima [...] Gledam, što sirotinja iz sebe radi po naredbi zemaljskih bogova, ili vragova, ne znam kako da ih nazovem. Oh, rajo sirotice kleta, zar ti nije tvog života šteta?”

Razmjerno čest slučaj bilo je i žurno napredovanje naslijepo, bez odgovarajućih izvidnica, što je dovodilo do neugodnih iznenađenja od brojčano slabijih srpskih zaštitnica.

Statistički gledano, za 3. be–ha pukovniju Pere Blaškovića, koja se dotad osim oko Šapca borila već i u Galiciji, to je značilo da je do 1. prosinca 1914. od ishodišnih 3218 momaka sposobnih ostalo svega njih 150, a od časnika samo on. Prema Kneževićevim bilješkama, prešavši Ljig, tijekom svega četiri dana studenoga te godine, 25. domobranska pukovnija spala je s 2770 momaka na 901.

Usporedbe radi, u neuspjeloj ofanzivi na rijeci Piavi, tijekom devet dana borbi za Montello, “bosanska treća” imala je 7 poginulih časnika i 406 momaka, a 25 časnika i 602 momka bili su ranjeni, što su među dvanaest ondje angažiranih pukovnija bili drugi gubitci po brojnosti.

Mnoge iluzije o ratu nestale su još tijekom pristupanja srpskom bojištu, u natrpanim vagonima, kada je gubitaka znalo biti već na teškim hodnjama, zbog sunčanice, gladi i prijateljske paljbe, no krajnje sumorno djelovali su tek opisani teški gubitci. Prema Čičerićevim bilješkama, a i prema navodima srpskih povjesničara iz jugoslavenskoga razdoblja, XIII. zbor općenito se ustrajno borio, no crv sumnje i u lojalnih je ratnika stao nagrizati vjeru u vrhovno vodstvo, kao i u brz i sretan svršetak. Dapače, pojedini glasovi okrivili su ambiciozne hrvatske divizionare, tvrdeći da Česi i Mađari svoje sunarodnjake štede.

Dio prvih ratnih iskustava uključivao je i mučan odnos prema srpskim civilima, nerijetko podvrgnutima odmazdi zbog stvarne ili umišljene nepokornosti, no prema dijelu izvora, stupanj uzajamne tolerancije povećao se nakon osvajanja Gučeva.

Govorimo li o tempu usvajanja novih taktičkih i operativnih spoznaja, što je razina bila niža zacijelo se brže učilo, ali uz manju stopu postupne akumulacije znanja, zbog izloženosti pogibiji. Prosječan vojnik pa i niži časnik već se nakon nekoliko dana žešćih borbi osjećao nadmoćan nad svojim neiskusnim kolegama, no višim je razinama trebalo dulje da se uigraju odnosno prilagode. U Štancerovu priručniku za pješaštvo iz 1916. istaknuto je da se neprijatelju valja približiti i trčanjem i puzanjem, sad svi na jednom, sad jedan po jedan, no ignoriranje gubitaka kao i borba hladnim oružjem, sa skopčanim slamanjem protivničkog morala, i dalje su bili ključni: “Gledat ćeš, kako oko Tebe padaju desno i lievo drugovi, nu ništa zato. Ti stisni zube i srce, pa napred proti neprijatelju, da ga u bližem razmaku uništiš, to jest dok mu ne urineš bod u srce njegovo.”

U skladu s baštinom toga roda, inženjersko-tehnološki aspekt najdulje je ostao zanemaren u konjaništvu – poimanje rata kao individualnoga dvoboja, ili u najboljem slučaju grupnoga športa, jasno je prisutno u fragmentarnim sjećanjima grofa Jurja Oršića.

Samo vatreno krštenje, koje je redovito podrazumijevalo ozbiljnu izloženost neprijateljskoj paljbi, pojedini su autori doživjeli na različite načine. Slično Ernestu Jüngeru, Antunu Vrgoču sve se doimalo nestvarno, kao da i nije u opasnosti: “Samo jedan ubod poskoka zubom kao otrovnom iglom, samo jedan pohod kugle u tijelo, siktanje bi prestalo, a dotičnika ne bi više bilo!”

Profesionalac Blašković, kraj kojega je neki pričuvni poručnik plakao kao malo dijete, tvrdi pak sljedeće: “Izrazitog straha nisam osjećao, samo bi me katkada obuzela neka čudna toplota i prošla bi mi po koži.”

S druge strane, Josip Horvat ironičan je prema samom pojmu, pripisujući ga njemačkom romantizmu: “Fiziološki to ,vatreno krštenje’ izazivlje lupanje srca, mučninu, katkad i bljuvanje, psihološki nepriznati nagon pobjeći što dalje s ,polja slave’ i konačno apatiju radi vlastite nemoći.”

Ukratko, vjera, alkohol i duhan redovito su spominjana utočišta, jer psihofarmaka još nije bilo.

Naposljetku, završna napomena. Nasuprot očekivanjima, “vatreno krštenje” samo po sebi nije stvaralo otvrdle ratnike. Nalazilo se ono na početku procesa stjecanja borbenih iskustava, čije je nakupljanje postupno dovodilo do psihofizičke premorenosti. Prema jednoj doskočici, veterani se za razliku od novaka više plaše smrti negoli sramote. Bilo to istina ili ne, u nekom obliku, ratni je zamor naposljetku svladao i optimistične pojedince poput Blaškovića i Mate Blaževića. Mimo njih, poput novije literature, i stariji izvori spominju određeni postotak neslomivih vojnika, kojima izloženost opasnosti, a i mogućnost nekažnjenoga nasilja, štoviše, pružaju određeni užitak. No, to je već početak druge priče, one o razlikama između ratnoga i mirnodopskoga stanja, a posredno i o temeljima ljudske agresivnosti, za što su nužni daljnji komparativni i dijakronijski uvidi.